**Hatályos: 2022. január 1. napjától**

**Balatonújlak Község Önkormányzata Képviselő-testületének 13/2021. (X.19.) önkormányzati rendelete**

**a nem közművel összegyűjtött háztartási szennyvíz begyűjtésére vonatkozó közszolgáltatásról**

Balatonújlak Község Önkormányzata Képviselő-testülete a vízgazdálkodásról szóló 1995. évi LVII. törvény 45. § (6) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában, valamint a vízgazdálkodásról szóló 1995. évi LVII. törvény 4. § (2) bekezdés d) pontjában meghatározott feladatkörében eljárva a következőket rendeli el:

**1. §**

(1) A nem közművel összegyűjtött háztartási szennyvíz begyűjtésére vonatkozó kötelező közszolgáltatással ellátott terület határa Balatonújlak község közigazgatási területe.

(2) A közszolgáltatás kiterjed az ingatlanon keletkező, közműpótló létesítményben összegyűjtött háztartási szennyvíz begyűjtésére és ártalmatlanítás céljából történő elszállítására, valamint, a nem közművel összegyűjtött háztartási szennyvíz kijelölt ártalmatlanító telepen történő elhelyezésére.

**2. §**

(1) A közszolgáltatás teljesítésére jogosult és kötelezett közszolgáltató Dunántúli Regionális Vízmű Zártkörűen Működőr Részvénytársaság (8600 Siófok, Tanácsház u. 7.; c**égjegyzékszám** 14-10-300050; adószám: 11226002-2-14; statisztikai számjel: 11226002-3600-114-14.; (a továbbiakban: közszolgáltató).

(2) A közszolgáltató a közszolgáltatást Balatonújlak község közigazgatási határain belül köteles elvégezni.

(3) A begyűjtött nem közművel összegyűjtött háztartási szennyvizet a közszolgáltató által üzemeltetett marcali szennyvíztisztító telepen kell elhelyezni.

**3. §**

(1) Az ingatlantulajdonos köteles az Önkormányzat által szervezett közszolgáltatás igénybevételére: az ingatlanán keletkező települési nem közművel összegyűjtött háztartási szennyvíz e rendeletben előírtak szerinti gyűjtésére, a közszolgáltatónak történő átadására, valamint a közszolgáltatási díj megfizetésére.

(2) ) Az ingatlantulajdonos köteles a nem közművel összegyűjtött háztartási szennyvíz gyűjtése során megfelelő gondossággal eljárni annak érdekében, hogy az mások életét, testi épségét, egészségét és jó közérzetét ne veszélyeztesse, a község természetes és épített környezetét ne szennyezze, a növény-, és állatvilágot ne károsítsa.

(3) Közműpótló létesítménybe csak kommunális vagy összetételében kommunális jellegű szennyvíz vezethető. Tilos a közműpótló létesítményben mérgező-, tűz- és robbanásveszélyes anyagot, állati tetemet vagy egyéb olyan anyagot elhelyezni, amely veszélyeztetheti a begyűjtést, az ürítést végző vagy más személyek életét és testi épségét, egészségét, valamint a szennyvíztisztító telep rendeltetésszerű működését és a műtárgyainak állagát.

(4) Az ingatlantulajdonos köteles biztosítani a gyűjtőhely megközelíthetőségét a szállítójármű számára oly módon, hogy az elláthassa feladatát.

**4. §**

(1) A helyi közszolgáltatás körébe tartozó nem közművel összegyűjtött háztartási szennyvíz elszállítására és ártalommentes elhelyezésére irányuló helyi közszolgáltatással kapcsolatos szerződéses jogviszony a szolgáltató és a tulajdonos között a szolgáltatás tényleges igénybevételével jön létre.

(2) A közszolgáltató köteles az ingatlantulajdonos bejelentésétől számított legfeljebb 72 órán belül a vele egyeztetett időpontban a szolgáltatást elvégezni, az ingatlantulajdonos pedig a begyűjtést elősegíteni. A megrendelés történhet írásban (elektronikus levél), vagy a közszolgáltató által megadott telefonszámon.

(3) Az elmulasztott elszállítást, ha

*a)* az a közszolgáltató hibájából nem történt meg, 24 órán belül,

*b)* az a közszolgáltatótól független, kívül álló okok miatt történt meg, 48 órán belül, vagy a rajta kívül álló ok megszűnése után azonnal pótolni kell.

(4) Az ismeretlen összetételű szennyvizet veszélytelenségének, vagy veszélyességének megállapításáig veszélyes hulladéknak kell tekinteni, amely esetekben a közszolgáltató a mindenkori jogszabályi előírások figyelembevételével, megfelelő intézkedések mellett megtagadja annak elszállítását.

**5. §**

(1) A közszolgáltató a közszolgáltatás ellátásával összefüggésben, kizárólag a közszolgáltatást igénybe vevő személyek nyilvántartása érdekében, a közszolgáltatás igénybevételének időtartama alatt jogosult a közszolgáltatást igénybe vevő nevét, lakcímét, születési helyét és idejét, anyja nevét, mint személyes adatot kezelni.

(2) A közszolgáltató a közszolgáltatást azokban az esetekben, ahol a rendszeres elszállításra az ingatlantulajdonossal szerződést kötött, a szerződésben meghatározott napokon, egyedi megrendelés esetén annak regisztrálását követő 72 órán belül köteles elvégezni.

(3) A közszolgáltatásra vonatkozó szerződésnek tartalmaznia kell:

*a)* a szerződő felek megnevezését és azonosító adatait,

*b)* a szerződés tárgyát,

*c)* a közszolgáltatás teljesítésének kezdő napját,

*d)* a teljesítés helyét,

*e)* a begyűjtésre vonatkozó szabályokat,

*f)* a felek jogait és kötelezettségeit,

*g)* a közszolgáltatási díj megállapításának módját,

*h)* a szerződés módosításának és felmondásának feltételeit.

(4) Az ingatlantulajdonos köteles az (1) bekezdésben meghatározott adatokat a közszolgáltatónak 30 napon belül bejelenteni, ha tulajdonosváltozás vagy egyéb ok folytán a közszolgáltatás igénybevételére kötelezetté válik.

(5) A közszolgáltató köteles az ingatlantulajdonos adatainak kezelésével összefüggésben a mindenkor hatályos adatvédelmi rendelkezéseket betartani.

**6. §**

(1) A nem közművel összegyűjtött háztartási szennyvíz begyűjtésére vonatkozó közszolgáltatás igénybevételéért az ingatlantulajdonosnak, a vagyonkezelőnek vagy az ingatlant egyéb jogcímen használónak közszolgáltatási díjat kell fizetniük a közszolgáltatónak. A közszolgáltató a díjról számlát köteles adni.

(2) A kéttényezős közszolgáltatási díj a közszolgáltató kiszállási költségeit fedező alapdíjból, valamint a m3-ben meghatározott kiürített háztartási szennyvíz után fizetendő ürítési díjból tevődik össze.

(3) A háztartási szennyvíz begyűjtésére vonatkozó közszolgáltatás díjának legmagasabb mértéke 2022. január 1. napjától

*a)* Természetes személyek (lakossági) felhasználók esetén

*aa)[[1]](#footnote-1)* alapdíj: 8530 Ft/forduló + ÁFA

*ab)[[2]](#footnote-2)* ürítési díj: 731 Ft/m3 + ÁFA

*b)* Nem természetes személyek (közületi) felhasználók esetén

*ba[[3]](#footnote-3))* alapdíj: 19194 Ft/forduló + ÁFA

*bb[[4]](#footnote-4))* ürítési díj: 1645 Ft/m3 + ÁFA

*c)* A közszolgáltatási díjra a környezetterhelési díjról szóló törvény alapján meghatározott vízterhelési díj kerül felszámításra.

(4) Az ingatlantulajdonos köteles mind az alapdíjat, mind pedig az ürítési díjat alkalmanként, a nem közművel összegyűjtött háztartási szennyvíz begyűjtésével egyidejűleg, a közszolgáltató által kiállított számla alapján megfizetni.

(5) A közszolgáltatás elvégzését a közszolgáltató az igénybe vevő aláírásával igazolja.

(6) Az ingatlantulajdonos köteles megfelelő rendszerességgel és időben igénybe venni a közszolgáltatást.

**7. §**

Hatályát veszti a nem közművel összegyűjtött háztartási szennyvízzel kapcsolatos kötelező közszolgáltatásról szóló 5/2015. (II.24.) önkormányzati rendelet.

**8. §**

Ez a rendelet 2022. január 1-jén lép hatályba.

Balatonújlak, 2021. október 18.

Vimmer István Nagy Gáborné

polgármester jegyző

Rendelet kihirdetve: 2021. október 19.

Nagy Gáborné

jegyző

A rendeletet egységes szerkezetbe foglalta: 2021. december 9.

Nagy Gáborné

jegyző

Általános indokolás

a vízgazdálkodásról szóló 1995. évi LVII. törvény előírása alapján a települési önkormányzat köteles gondoskodni a településen található szennyvízbekötés nélküli ingatlanok esetében a nem közművel összegyűjtött szennyvíz begyűjtésének szervezéséről és ellenőrzéséről.

(1995. évi LVII. törvény 44/C. § (2) bekezdés e) pont). A rendelet megalkotását az önkormányzat a vízgazdálkodásról szóló 1995. évi LVII törvény 4. § (2) bekezdés d) pontja indokolja. Az érintett fogyasztók abban érdekeltek, hogy az ingatlanukon keletkező szennyvizüket zárt, szivárgásmentes módon gyűjtsék és ivóvízfogyasztásukhoz mérten a legnagyobb arányban a Közszolgáltatónak átadják, illetve ott ahol a közcsatorna rendelkezésre áll éljenek a rákötés lehetőségével. Ezzel a rendszerrel megtartható, illetve tovább javítható a település környezeti állapota. Minden más rendszer bevezetése a korábbi állapotok visszarendeződését jelentené. Számítani lehetne az illegális szennyvízszállítók megjelenésére, a nyomon követhetetlen szennyvíz leürítésekre, végső soron arra, hogy eddig a koncentrált leürítő helyeken leürített szennyvíz ismét a földtani közeget szennyezné.

1. Megállapította a 19/2021.(XII.9.) önkormányzati rendelet 1. § (1) bekezdése. Hatályos 2022. január 1. napjától. [↑](#footnote-ref-1)
2. Megállapította a 19/2021.(XII.9.) önkormányzati rendelet 1. § (1) bekezdése. Hatályos 2022. január 1. napjától. [↑](#footnote-ref-2)
3. Megállapította a 19/2021.(XII.9.) önkormányzati rendelet 1. § (2) bekezdése. Hatályos 2022. január 1. napjától. [↑](#footnote-ref-3)
4. Megállapította a 19/2021.(XII.9.) önkormányzati rendelet 1. § (2) bekezdése. Hatályos 2022. január 1. napjától. [↑](#footnote-ref-4)